Ζαν-Ζιλιέν Ρόγιερ

Ο Ζαν-Ζιλιέν Ρόγιερ (λατινικό αλφάβητο : Jean-Julien Rojer), γεννημένος στις 25 Αυγούστου 1981, είναι εν ενεργεία σήμερα αθλητής της αντισφαίρισης από το Κουρασάο, μία από τις αυτόνομες χώρες που συγκροτούν το Βασίλειο των Κάτω Χωρών.

Πατέρας του είναι ο Ράνταλ, οδοντίατρος, μητέρα του η Ναζίρα, δασκάλα νηπιαγωγείου κι αδελφός του ο Τζαμίλ, οδοντίατρος χειρουργός. Ξεκίνησε την αντισφαίριση μαζί με τον αδελφό του από πολύ μικρή ηλικία, το 1994 η οικογένειά του μετακόμισε στο Μαϊάμι. Σπούδασε στο UCLA όπου αγωνίστηκε με την ομάδα αντισφαίρισης του πανεπιστημίου όπου ήταν τρεις φορές πρωταθλητής στο διπλό του πανεπιστημιακού πρωταθλήματος των ΗΠΑ.

Στην κατάταξη του ατομικού της ATP ήταν Νο 218 στις 15 Αυγούστου 2005, στο διπλό ήταν Νο 3 τον Νοέμβριο του 2015. Με συμπαίκτη τον Ρουμάνο Χόρια Τεκάου ήταν νικητές στο διπλό του Γουίμπλεντον το 2015 και στο Αμερικανικό Όπεν το 2017. Με συμπαίκτρια την Άννα-Λένα Γκρόενβελντ κέρδισε επίσης τον τίτλο του μεικτού στο Ρολάν Γκαρός του 2014.  

Στο κύπελλο Ντέιβις έχει αγωνιστεί για τις Ολλανδικές Αντίλλες από το 1998 έως το 2008 και για την Ολλανδία από το 2008 συνεχόμενα έως σήμερα (2017) με συνολικό ρεκόρ 48 νίκες και 11 ήττες. Το 1998 αγωνίστηκε με το Κουρασάο στους Παναμερικάνικους αγώνες.

Παραπομπές 

Αθλητές αντισφαίρισης στο Κουρασάο
Αθλητές αντισφαίρισης στις Ολλανδικές Αντίλλες
Ολλανδοί αθλητές της αντισφαίρισης
Νικητές Γαλλικού Όπεν